**З А П И С Н И К**

од 8-мата седница на Советот на Општина Прилеп, одржана на 24.02.2022 година во салата на Општина Прилеп, со почеток во 12,22 часот

Седницата ја отвори и со неа раководеше претседателот на Советот на Општина Прилеп, Дејан Проданоски.

Почитувани членови на Советот!

Ја отворам 8-мата седница на Советот на Општина Прилеп и констатирам дека, од вкупно 27 членови на Советот, на седницата присуствуваат 27 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјалите, како и претставниците на средствата за јавно информирање.

Пред да го утврдиме дневниот ред, записникот од 7-мата седница го ставам на гласање?

Дали има забелешки по записникот?

Бидејќи нема забелешки по записникот и никој не се јавува за збор, предлагам да преминеме на гласање.

Кој е “за” усвојување на записникот?

Кој е “против”, кој е”воздржан”?

Сите членови на Советот гласаа „за”.

Констатирам дека записникот е едногласно усвоен.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Одлука за усвојување на Програмата за субвенционирање на трошоци од работењето на ЈКП ,,Пазари”- Прилеп, за 2022 година.
2. Предлог-Одлука за давање согласност на Одлука за утврдување на вредноста на бодот за пресметување на плати, во ЈКП ,,Комуналец’’-Прилеп
3. Предлог-Одлука за давање согласност на Одлуката одредување на цената за превоз на вработените во ООУ,,Кирил и Методиј’’ с. Канатларци-Прилеп, на ЈП за ПУП Прилеп.
4. Предлог-Одлука за давање согласност на Ценовникот за редовен линиски приградски превоз на ЈП за ПУП Прилеп.
5. Предлог-Одлука за давање согласност на Одлуката за отпис на расипаните и неупотребливи компјутерски системи и други електронски уреди, на ООУ ,,Добре Јованоски’’- Прилеп.
6. Предлог-Одлука за давање согласност на Одлуките за отпис на расипаниот, дотраен и неупотреблив ситен инвентар, на ООУ ,,Добре Јованоски’’-Прилеп.
7. Предлог-Одлука за усвојување на Извештајот за работа на ЈОУДГ ,,Наша иднина’ ’– Прилеп за 2021 година.
8. Предлог-Програма за измени и дополнувања на Годишната Програма за финансирање на изработка на урбанистички планови на територијата на Општина Прилеп за 2022 година.
9. Предлог-Одлука за донесување на УРБАНИСТИЧКИ ПРОЕКТ СО ПЛАН ЗА ПАРЦЕЛАЦИЈА за ГП 1 (од ЛУПД за изградба на објекти со класа на намена Е2 - комунална супраструктура за производство на електрична енергија од обновливи извори на енергија - фотоволтаични панели) во три градежни парцели (ГП1, ГП2 и ГП3), на КП 148/8, 148/12 и 148/13 КО Старо Лагово, Општина Прилеп.
10. Предлог – Одлука за определување на ширина на крајбрежен појас во водотеците во плански опфат на УПС, Алинци КО Алинци, Општина Прилеп.
11. Предлог – Одлука за определување на ширина на крајбрежен појас во водотеците во плански опфат на УПС Беловодица, КО, Беловодица Општина Прилеп.
12. Предлог – Одлука за определување на ширина на крајбрежен појас во водотеците во плански опфат на УПС Плетвар, КО Плетвар, Општина Прилеп.
13. Предлог – Програма за дополнување на Програмата за уредување на градежно земјиште на подрачјето на Општина Прилеп за 2022 година.
14. Предлог-Програма за работа во областа на располагањето со градежно земјиште сопственост на Република Северна Македонија на подрачјето на Општина Прилеп, за 2022 година.
15. Предлог-Решение за именување претставници на Општина Прилеп во Училишниот одбор на СОУ "Орде Чопела"-Прилеп.
16. Предлог-Решение за разрешување и именување на членoви во Надзорниот одбор за контрола на материјално-финансиското работење на ЈКП ,,Водовод и канализација’’ - Прилеп.
17. Предлог-Решение за разрешување и именување на член на Управниот одбор на ЈКП ,,Водовод и канализација’’ - Прилеп.

Предлагам дневниот ред да се дополни со следните точки:

1.Предлог-Програма за доделување на еднократна парична помош за новороденче.

2.Предлог-Правилник за доделување на еднократна парична помош за новороденче.

3.Предлог-Одлука за давање согласност на Одлуката за отпис на расипаните, дотраени и неупотребени основни средства, на ООУ ,,Добре Јованоски’’- Прилеп.

Дали некој има предлог за измена или дополнување на дневниот ред?

Повелете г-дине Јанкулоски процедурално.

**ЗОРАН ЈАНКУЛОСКИ:**

**АЛЕКСАНДАР КИТАНОСКИ:**

(Овие 2 дискусии не се снимени)

**ДЕЈАН ПРОДАНОСКИ:**

Давам пауза од 10 минути.

(После паузата)

**ДЕЈАН ПРОДАНОСКИ:**

Продолжуваме со работа.

Дали некој има предлог за измена или дополнување на дневниот ред?

Добро на Предлог на претседателот на Комисијата за урбанизам и заштита на животната средина 14-тата точка треба да биде повлечена од дневниот ред?

Со вака предложениот дневен ред ве повикувам да се изјаснеме.

Кој е „за„ вака предложениот дневен ред?

Кој е „против“? Кој е воздржан?

Констатирам дека дневниот ред е едногласно усвоен.

По **ПРВАТА** точка од дневниот ред: - Одлука за усвојување на Програмата за субвенционирање на трошоци од работењето на ЈКП ,,Пазари”- Прилеп, за 2022 година, пред да отворам претрес ја повикувам претседателката на Комисијата за финансирање и буџет г-ѓа Ирена Стерјовска – Локвенец, да го поднесе извештајот по однос на оваа точка. Повелете г-ѓа Ирена Стерјовска – Локвенец.

**ИРЕНА СТЕРЈОВСКА – ЛОКВЕНЕЦ:**

Добар ден почитуван претседател на Совет, почитувани колеги советници, претставници на медиумите и претставници на јавните претпријатија. На 22.02.2022 година, Комисијата за финансирање и буџет ја одржа седницата на која што на Предлог-дневен ред беше: Предлог - Одлуката за усвојување на Програмата за субвенционирање на трошоци од работењето на ЈКП ,,Пазари”- Прилеп, за 2022 година. На оваа седница присуствуваа сите членови на Комисијата, се отвори една дискусија во однос на ова прашање за што бевме запознати од страна на директорот на ова ЈКП за потребата од овој износ за субвенционирање од страна на Општината и тие 5.000.000 денари би биле употребени пред се за тековно работење на претпријатието и за одржување. Вака предложениот текст предлагаме како Комисија за финансирање и Буџет до Советот да биде усвоен. Благодарам.

**ДЕЈАН ПРОДАНОСКИ:**

Благодарам. Отворам претрес по точката. Кој сака збор, молам да се јави. Повелете г-динте Китаноски.

**АЛЕКСАНДАР КИТАНОСКИ:**

Почитуван претседател на Совет, почитувани советници, почитувани медиуми,

До нас како советници беше доставено барање од ЈКП „Пазари“ од почитуваниот Игорче Крстески, со кое се бара трајно решение дека основачот треба да го обезштети ова ЈП со деловен или со недвижен имот и со недвижен простор со кој што ќе може во иднина да стопанисува и да остварува финансиски приходи со кои рентабилно би работело во идниот период. Со оглед на тешката ситуација во ова ЈП како што е наведено, бидејќи со Одлука на Управен одбор од 11.02.2017 година заради сметководственото сравнување, наложено е кон ова јавно претпријатие, да изврши отпис на вредноста во 5 последователни години во износ од 8,5 милиони денари. Меѓутоа, со отпис годишно од 1.700.000 денари, финансискиот резултат на ова ЈП би бил нереален и би работело со загуба. Наведено е да не се бара отпис за наредниве години во износ од 3,38 милиони денари. Мене ме интересира и би му поставил прашање на директорот. Во кој период е отуѓен сточниот пазар со површина од 31.559 м2 и млечниот пазар и кој го доведе во ваква состојба ова ЈП? Барам одговор на ова прашање. Значи во кој период е отуѓен сточниот пазар и млечниот пазар? Благодарам.

**ДЕЈАН ПРОДАНОСКИ:**

Добро пред да одговори со оглед на тоа дека не сме во точкава на дневен ред, ова како советничко прашање. Повелете ако имате одговор.

**ДИРЕКТОР НА ЈКП „Пазари“:**

**ИГОРЧЕ КРСТЕСКИ:**

Почитуван претседателе, почитувани советници,

Благодарам за прашањето. Оттуѓувањето е направено во 2015 година. Значи ќе бидам точен и прецизен само секунда. Мислам дека и во извештајот што го доставив е наведено и точниот датум. Го немам во моментот точниот датум, меѓутоа е изведено 2015 година. Проблемот настанал затоа што во тој период ЈКП „Пазари“ бил корисник на земјиштето кое што тогаш советниците се откажале од негово користење. Значи сме во ситуација ЈКП „Пазари“ имало делегирано право а користење од страна на Општината, на советниците, меѓутоа, настанал некој... незнам како да се изразам некој пропуст, советниците се откажале од правото на користење на земјиштето, зборуваме за сточен пазар конкретно, тоа се таа сума, без претходно да го одземи правото на користење на ЈКП „Пазари“ и настанал еден правен вакум. Значи сметководствено не можело да се искнижи одземањето на правото на користење, а од друга страна правно се одзело бидејќи Советот на Општиа Прилеп е оснивач на ЈКП „Пазари“ и тој има право да ги дава и да ги одзема средствата и затоа е тука настанат проблемот, тоа е 2015 година. Точен датум ако сакате ќе ве известам понатаму. Сточен пазар не е внесен во тоа во барањето..

**ДЕЈАН ПРОДАНОСКИ:**

Добро ви благодарам. Благодарам за одговорот. Дали некој друг се јавува за збор?

Бидејќи никој е не се јавува за збор ги молам членовите на Советот да се изјаснат.

Кој е "за" усвојување на Одлуката за усвојување на Програмата за субвенционирање на трошоци од работењето на ЈКП ,,Пазари”- Прилеп, за 2022 година?

Кој е "против", кој е "воздржан"?

16 членови на Советот гласаа „за“ и 11 „воздржани“.

Констатирам декасо 16 гласови "за" и 11 "воздржани", Одлуката е усвоена.

По **ВТОРАТА** точка од дневниот ред: - Одлука за давање согласност на Одлуката за утврдување на вредноста на бодот за пресметување на плати, во ЈКП ,,Комуналец’’-Прилеп, пред да отворам претрес ја повикувам претседателката на Комисија за финансирање и буџет г-ѓа Ирена Стерјовска Локвенец да го поднесе извештајот по однос на оваа точка. Повелете г-ѓа Ирена Стерјовска – Локвенец.

**ИРЕНА СТЕРЈОВСКА – ЛОКВЕНЕЦ:**

Комисијата за финансирање и буџет на дневен ред ја разгледуваше и Предлог – Одлуката од ЈКП ,,Комуналец’’- Прилеп, за утврдување на вредноста на бодот за пресметување на плати. Вредноста сега се утврдува со оваа Прелог – Одлука да биде во висина од 53,90 денари и истата ќе биде користена за пресметка на платите за јануарската плата. Во овој предложен текст предлагаме до Советот да ја усвои оваа Предлог-Одлука. Благодарам.

**ДЕЈАН ПРОДАНОСКИ:**

Благодарам. Отворам претрес по однос на оваа точка. Дали некој бара збор молам да се јави. Повелете.

**МОНИКА ГРАШЕСКА – ИЛИОСКА:**

Почитуван претседател, почитувани советници, ние по оваа предлог точка ќе гласаме „за“. Но, го користам моментот за советничко прашање до раководителот на ова ЈКП „Комуналец“ да го прашам како ќе постапи во однос на недоличното однесување на еден од неговите вработени раководител на правен сектор имам сознание, имате и вие за некоректно, и недолично во мала рака однесување и со вулгарни зборови кон 3 вработени, кој се изживува и со жени, тоа е и причина плус да се обратам тука и да ве прашам како ќе постапите. Поднесена е дисциплинска пријава до вас и до Трудовата инспекција, но неколку дена нема одговор. Па сакам да ми одговорите како ќе постапите кон ова раководно лице, раководител на Правен сектор кој се однесува шеривски, кој се однесува недолично, па сакав за тоа да ве прашам. Благодарам.

**ДЕЈАН ПРОДАНОСКИ:**

Благодарам. Повелете г-дине Абрашоски. Да бидеме коректни према Деловникот за работа на Советот и ова ќе го третираме како советничко прашање.

**ВД ДИРЕКТОР НА ЈКП „Комуналец“,**

**РУБИН АБРАШОСКИ:**

Добар ден на сите. Ќе добиете одма одговор. Како и за сите кои што ја нарушиле работната дисциплина, така и за истото лице ќе биде покрената дисциплинска постапка. Вие можеби не знаете, меѓутоа, од како сум јас назначен за ВД Директор, има повеќе дисциплински постапки и со многу тежок крај да речеме и отказни решенија имаат добиено. Е така, како и за сите, така и за нив. Благодарам.

**ДЕЈАН ПРОДАНОСКИ:**

Благодарам. Дали некој друг се јавува за збор? Повелете г-дине Јованоски, советничко прашање.

**ИВАН ЈОВАНОСКИ:**

Добар ден. Значи другари, мене ми е исто прашањето до „Комуналец“. Зошто досега не мандорите едно 3-4 месеци незнам. Не можеме да добиеме информација од јавен карактер, која упорно ја пуштаме до вас. Значи бараме список на вработени со име, презиме, работни места, стекнато формално образование, сектор на работа и одделение и плата. На два пати добиваме исти одговор без име и презиме, парцијално одговорено. Јас незнам тука што е проблемов, одговорите со име, презиме, се фаќа на некој член од Законот за заштита на приватни податоци, али име и презиме во јавна институција нема врска со заштита за приватните податоци. Значи имиња и презимиња во врска со јавниве институции нема. Е сега тука мене ми е малце сумљиво затоа што по мое неќат да се кажат по имиња и презимиња кои се вработени затоа што највероватно пола од вработените не се појавени на работа. Втора работа конкретно во моево маало или, да во моево маало „Рид“ еден, два, небитно, мислам дека ви се пишани таму 11 метачи на улици, нема нити еден, нема ни еден. „Мирче Ацев“ улицава што е главна улица артерија нема ниту еден метач веќе долго време, бајѓи месеци. А „Ѓорѓи Димитров“ мојава улица нема ни еден метач. Значи што се дешава со градов мене ме интересира, не само „Мирче Ацев“ и “Ѓорѓи Димитров“, секоја улица кај да се испулиме има останато камчиња, песок од шо беше чистен снегов. Значи ни една улица не е изметена буквално, ја немам видено на терен некој да рботи од „Комуналец“. Па што се дешава овдека ме интересира?

**ДЕЈАН ПРОДАНОСКИ:**

Ви благодарам. Повелете г-дине Абрашоски со одговор.

**РУБИН АБРАШОСКИ:**

Ќе добиете одговор. ЈП работи по Оперативен план и не е вистина дека на „Мирче Ацев“ не се работи. Точно се работеше минатите денови. Не може така да кажувате, меѓутоа се работи како и сегде. Се гледа дека градов свети за разлика од претходен период. Вие можете да кажете се и сешто и вие не можете да очекувате ние во секое сокаче да влеземе и како што реков првично, работиме по Оперативен план. Доколку имаме време и услови влегуваме и таму каде што не е во Оперативен план, а тоа и го работиме. И во иднина ќе ви докажеме и слободно можете да излезете и да видите.

**ДЕЈАН ПРОДАНОСКИ:**

Ви благодарам. Реплика имате?

**ИВАН ЈОВАНОСКИ:**

„Ѓорѓи Димитров“ и „Мирче Ацев“ значи не се сокачиња, значи тие се главни артерии што одат до населба „Рид“ и конкретно вчера забележав „Моша Пијаде“ или денешна „Александар Македонски“ за прв пат е изметен, не изметен, туку се оставени на купчиња, значи таа песок, тие камчиња. Така да значи муабетов не ви држи место никакво. Оперативен план во ред за ќошиња, сокачиња, тие се главни артерии во градов. И не ми дадовте одговор зошто не добивме за ова што го бараме? Значи име, презиме за секој вработен, работно место, стекнато формално образование, сектор, одделение, плата и договор за работа.

**ДЕЈАН ПРОДАНОСКИ:**

Ви благодарам. Повелете г-дине Абрашоски.

**РУБИН АБРАШОСКИ:**

Човекот кој што е одговорен за оваа работа ќе ви пушти податоци по име и презиме и сето со образование и висина на плата. Не е тоа ништо страшно. Ние не криеме и не е вистина дека не работиме по „Александар Македонски“. Нештошто се растурало подолго време и ние не можеме во 3 дена да го средиме. Земете ја предвид корона ситуацијата, не е така. Ни починаа 5 работници во две недели. Да го земете во предвид, а најлесно е да излезете и да напаѓате таму кај што се работи. Јас не се срамам да кажам, работиме и уште повеќе ќе покажеме дека работиме.

**ДЕЈАН ПРОДАНОСКИ:**

Ви благодарам. Китаноски за збор, советничко прашање? Добро заради отсуство, ги замолувам службите писмено да им го достават прашањето што ќе го постави советникот, пошто не е тука градоначалникот.

**АЛЕКСАНДАР КИТАНОСКИ:**

За жал и покрај нашето барање почитуваниот градоначалник не се појави на оваа седница. Во изминатиов период се изнаслушавме за отчети за сработеното во неговите 100 дена на владеење со ЛС и Општина Прилеп. Истиот отчет, кој се однесуваше и на градоначалниците од ВМРО – ДПМНЕ е наведено дека се реализирани 1090 проекти или поточно како што би рекол вашиот лидер 1093 реализирани проекти. Едноставно да се чуди човек на лагите, а ми се чини дека и вие самите не верувате во таа работа. И каде сега се најдува Прилеп тука во оваа цела работа? Во отчетот за првите 100 дена повторно истите обвинувања за обврските кои ги калкулирате и долгорочните обврски, како и по договорите за јавни набавки како и за новата детска градинка, која се реализира и која ќе се плаќа во наредните две години. Состојбата на 31.12.2021 година на сметката на Општина Прилеп е ваква: пренесени се средства во износ од 12.000.000 денари од Основниот буџет, а нешто повеќе од 66 милиони денари на сметката од блок дотации. Од една страна имаме пренесени средства, а од друга страна обвинуваме дека Општината е во долгови. Мислете имаме 1 милјон и 100.000 евра имаме пренесени средства на сметката од блок дотации не искористени за жал. Во отчетот од страна на градоначалникот наведено е дека се реализирани следниве проекти: Заштитени се фонтаните со покриени церади, нивелирани сливни решетки и тоа наведени замислете по улици, замена нивелирање на канализациони капаци, 23 на број капаци замислете на 7 улици. Чистење на депонии и подигнување на смет, тоа како да е нешто екстра што се работи, тоа се тековни работи кои што ЈКП согласно закон треба да ги вршат и тоа нив им е основна дејност. Наведено е дека се подобруваат условите во стационарот за бездомни кучиња, а секојдневно имаме поплаки од граѓаните дека во градот е огромна бројката на бездомни кучиња и кои истите ги напаѓаат дечињата и останатата популација. Тоа е проблем на кој што директорот на ЈКП треба посериозно да посвети внимание во наредниот период. И во овој отчет немајќи со што посериозно да излезете пред граѓаните, ги посочувате идните планирани проекти како што се паркинг, рампата, изработката на проектна документација за катна гаража. Воведен бил ден за средба на граѓаните со градоначалникот. И како функционира тој дел, граѓаните мора претходно да се најават кај шефот на кабинетот, односно медицинската сестра, па таа да ги сослуша, да разговара со нив. Па ако е интересно прашањето, да им дозволи во четврток да разговараат со градонхачалникот. Еве денеска е четврток е надвор од Прилеп, можеби нема и тие средби со граѓаните да се реализираат. Вака изгледа тој отчет, е овие се 1090 реализирани проекти. Во Програмата од градоначалникот како кандидат беа наведени клучни проекти за Општина Прилеп. Бесплатен оброк за секој ученик до 4-то одделение, промена на режим на сообраќај на тешки товарни возила, монтажни катни гаражи, реконструкција на уништени спортски терени и паркови и изградба на нови. Ништо од тоа. Го доведовме Градскиот стадион да се уништи тревникот, кој беше одлично направен, одлично изгледаше до пред 3 месеци, а сега е жолта боја таму, од негрижата за која што сте задолжени. Можеме и сите да видиме како изгледа и Градскиот стадион. Семафорите кај „Тинекс“ три месеци не работеа за жал. Еден куп имаше сообраќајни несреќи, па сега половично се направени, па тие што се од десната страна половично функционираат, а оние висечките не. Ајде можеби доволно е и толку, и толку може да сработи оваа власт. Топ 3 проекти, кои ќе се реализираат во првите 100 дена. Тоа е овој извадок значи од Програмата. Реконструкција на плоштад „Александрија“ и плоштадот пред Дом на култура „Марко Цепенков“. Промена на оштетени плочки, промена на оштетени канделабри и освежување на зелени површини со засадување на цвеќиња и ново зеленило и реконструкција на амфитеатарот во Варош, ова е од Програмата. Реконструкција на постојни фонтани , промена на оштетени светилки и оштетени прскалки и реконструкција на оштетени паркови во центарот на градот и приградските населби. И трет топ проект обновување на постојни дрвореди во градот со досадување на нови садници и површини со зеленило. Од ова ништо нема, ништо. Им ветувавте светла иднина на граѓаните на Општина Прилеп, а од тоа нема ништо на повидок. Немате ниту еден ваш проект да е почнат во фаза на проектирање, а многу далеку од изведба. А граѓаните своите услуги и потреби од страна на општинската администрација не знаат како да ги остварат. Вакво неработење, ваква безидејност и не функционирање на службите во ЛС – Прилеп и граѓаните не познаваат. Прашањето конкретно до градоначалникот се однесува конкретно за овие топ 3 проекти во кој период ќе се реализираат да ми одговори најверојатно бидејќи не е тука присутен, писмено во наредните 10 дена, согласно Деловникот. Ви благодарам.

**ДЕЈАН ПРОДАНОСКИ:**

Ви благодарам. Повелете.

**АЛЕКСАНДАР ЃОРЃИОСКИ:**

Почитувани, како што на почетокот на оваа седница побаравме да биде присутен тука градоначалникот, сепак поради службени патувања не бил тука, сепак нашите советнички прашања ќе ги упатиме, па во рок од 10 дена очекуваме и писмен одговор. Покрај она што колегата Китаноски го кажа, едно најголемо ветување на градоначалникот Борче Јовчески, го кажа, беше она намалувањето на цената на водата и тоа беше најзвучен проект кој што требаше да се реализира уште со првиот буџет. На ден 08.10.2021 година пред граѓаните на Општина Прилеп кандидатот за градоначалник на Општина Прилепм сегашен градоначалник д-р Борче Јовчески излезе со прес конференција од која што ќе цитирам сега делови. „Почитувани сограѓани денес ви презентирам еден од најважните проекти за сите сограѓани на Општина Прилеп, кој е дел од Програмата и ветуваме дека ќе ја реализираме, овој е проект кој го нарековме „Реално остварливо“. После 11-ти Октомври новата локална власт предводена од мене како градоначалник, заедно со Советот на Општина Прилеп ќе пристапиме кон конкретни мерки за намалување на сумата на сметките за вода и канализација затоа што веќе имаме план како тоа да го направиме. Или веќе имаме готов проект и после направени пресметки од стручни лица кои ни помагаат во разработување на овој наш план, истото ветуваме дека ќе го реализираме. Имено, ова ќе го реализираме со првиот буџет кој го спремам јас, мојот тим и тимот на стручни лица, државни службеници во ЛС. Обврска е на Општината да се грижи и да ги потпомага ЈП на кои е таа оснивач. Со точно определена сума ќе ја субвенционираме работата на пречистителната станица за отпадни води. Ваква одлука за субвенционирање ќе донесе Советот на Општина Прилеп, која одлука ќе биде дел од бизнис планот за работа на ЈКП „Водовод и канализација“. Првиот буџет ние го изгласавме овдека на 29.12.2021 годиа, ако не се лажам. Во тој буџет не се спомна во никој случај субвенционирање на дел од сметките за вода на граѓаните на Општиа Прилеп и на фирмите на Општина Прилеп. Ова се две сметки за вода кои што пристигнуваат во моето домаќинство, оваа е од декември месец 2021 година, оваа е од јануари месец 2022 година. Во делот на оваа сметка, која што стигна во јануари месец 2022 година, имаме зголемување и на цената на водата и на цената за прочистување на урбани и отпадни води. Значи наместо намалување, ние денеска добиваме зголемување на цената на водата и на цената за прочистување на урбани и отпадни води. Моето прашање до градоначалникот на Општина Прилеп е: Кога планира ова ветување да го оствари ако земиме дека првичниот рок, кој што беше ветен во предизборната програма на тогашниот кандидат за градоначалник Борче Јовчески е веќе пробиен. Првиот буџет е веќе донесен. Ние ова субвенционирање на цената на водата према граѓаните на Општина Прилеп и према фирмите не го направивме. Цената на чинење на урбаните отпадни води, односно фактурите кои што стасуваат до граѓаните на Општина Прилеп само за физички лица е повеќе од 50 милиони денари. Дали градоначалникот на Општина Прилеп планира оваа точка да ја стави пред Советот и дали планира да започне тоа субвенционирање на цената на водата и дали ова беше само едно од неостварените предизборни ветувања, како и ред други како што напомена и г-динот Китаноски? Благодарам.

**ДЕЈАН ПРОДАНОСКИ:**

Ви благодарам. Повелете.

**ИВАН ЈОВАНОСКИ:**

Прашање до директоров на „Комуналец“, значи поминати се сите рокови за одговор за нашево прашање. Сега ние да бидеме луѓе како луѓе не пуштивме второстепена жалба до Агенцијава за заштита на право на слободен пристап до информации од јавен карактер затоа што некој од администрацијава ваша ќе биде казнет со парична казна од 200 евра, сега не го направивме тоа, ама највероватно ќе бидеме приморани да го направиме тоа, значи доколку не се одговори прашањево во пропишаниот рок. Последново прашање што го поддадовме, веќе рокот е поминат. Значи очигледно за да ја добиеме оваа информација мора да одиме до второстепена, така да некој од вашиве вработени ќе биде казнет со парича казна, а информацијата ќе ја добиеме ние секако. А да се надоврзам околу прашањава што се до градоначалникот или до директориве на ЈП. Јас предлагам да има една седница месечно што би била посебно само за таа работа, да не се расштркуваме вака бил дојдн, не бил дојден, бил на пат или незнам што, па да биде закажана таа седница незнам, 7 дена претходно. Па во рок од тие 7 дена, секој од нас да си спреми прашања, да бидат доставени до претседателот на Совет и така да бидат присутни дотичните што треба да бидат повикани, толку.

**ДЕЈАН ПРОДАНОСКИ:**

Ви благодарам. Ова прашање беше отворено на еда од претходните седници и мислам дека овде консензуално се договоривме за да не го ускратуваме правото на поставување на советнички прашања на секоја седница за да не биде организирана посебна седница и така сметам дека сме договорени да работиме. По однос на прашањата за ЈКП, колку што го слушнав одговорот дека ќе ви биде одговорено, а понатаму си има она што кажавте постапка која што треба да биде. Повелете.

**ИРЕНА СТЕРЈОВСКА – ЛОКВЕНЕЦ:**

Колеги советници јас ја разбирам состојбата во која што се најдувате, вие сте во опозиција и легитимно е вашето право денес овдека еве да отворате дискусија и да барате одговори и за 100 дена, понатаму и за 200 дена и за многу повеќе. Но, исто така и легитимно е и ние да зборуваме за тоа вие во каква состојба ја оставивте Општината и што се ние можеме да сработиме оваа година со буџетот кој што го донесовме како што вели колегата на 29.12.2021 година. Тој буџет, еве да се изразам и народски и економски термини, ќе биде изеден од проектите, кои што вие ги започнавте, а не стасавте да ги реализирате во предвидените рокови за кои што сте ставиле потписи. Исто така голем дел од тој буџет 2022 година ќе замини, или едноставно ќе го изеде енергетската криза. Сигурно сте свесни во каква состојба се наоѓа и Македонија со енергетската криза со која што е погодена и Општина Прилеп. Ако во буџетот имаме предвидено за 2022 година 18 милиони денари, можам да кажам дека за 2022 година незнам на кој начин, но ќе треба да обезбедиме најмалку пута 5, средства само за подмирување на сметките за струја. И пак ќе речам дека и тоа нема да биде оправдување за работата на Општината Прилеп, посебно на градоначалникот Борче Јовчески. Затоа што еве за неколку дека влегуваме во месец март, каде што ќе видите дека одма ќе започне со реконструкција на улицата од споменикот на Пеце Атанасоски до ОУ „Кочо Рацин“, крак од Старата чаршија, која што за жал вие во вашето практицирање на власта од 2017 до 2021 година не успеавте да ја реконстуирате. Тоа е крак од Плоштадот „Методија Андонов – Ченто“, кое што во едно минато време власта ја практицираше ВМРО – ДПМНЕ, беше целосно изменет изгледот на нашиот градски плоштад. Вие неуспеавте 4 години да го направите, еве дојде време ние сме пак тука, ќе го завршиме тоа за многу кратко време и во месец март се започнува со реконструкцијата на тој крак. И она што е уште многу побитно што вие прашавте дали има некое проектно решение, кое што еве е започнато, да, има и тоа ќе биде навистина.... Збор зедов.

(Дискусија од место не се слуша)

**ДЕЈАН ПРОДАНОСКИ:**

Сега вака јас оставив кај сите поширока дигресија да направите, оти излеговме сите на советнички прашања со поширока дигресија и ве оставам како вовед.

**ИРЕНА СТЕРЈОВСКА – ЛОКВЕНЕЦ:**

Да, кратко завршувам еве уште за ова еве кратко идејно проектно решение на кое што работи Општината може колку да ве запознаеме иако градоначалникот еве при отчетот од 100 дена ја запозна и пошироката јавност дека се работи на проект за влезот во Прилеп од страната на Крушево. Значи тоа ќе биде импозантен проект и ќе се смени лицето на градот и проект кој што, еве вие ако се фалите со булеварот кој што го реализиравте во крајот на вашиот мандат, ова ќе биде проект кој што ќе ја покаже навистина светлата иднина на Прилеп. Благодарам.

**ДЕЈАН ПРОДАНОСКИ:**

Ви благодарам, повелете реплика.

**НИКОЧЕ МАРИНОСКИ:**

Колешке да се разбереме или да расчистиме една работа со време. Целокупниов политички естаблишмент на општинава се претходни советници, градоначалник, претседател на Совет, заменик градоначалник, неколку други советници. Вие добивавте квартални извештаи, добивавте годишни извештаи за финансиската состојба на Општината. Вие изработивте планови и програми и вие баравте да дојдете на власт и вие преку медиуми им ги гарантиравте проектите дека ќе го подобрите живеењето на прилепчани. Во делот на „Леце Котески“ чесно е ама и да си кажите дека таа е отпочната во време на Илија Јованоски и дека средствата се одобрени за таа улица од Министерство за транспорт и врски под раководство на Сугарески. Така да тоа импозантноста ние ја донесовме, не вие. Само вие сега треба технички некои работи да ги направите. Во делот на улицава која сакате пред партија да си го направите плоштадот, јас колку што знам во моментов, има тендерска документација, колку што знам до моментов не е изработена. Така да во март нема да почни, така е? Значи има рокови, технички рокови има, јас колку што знам не е, е сега Боже мој. Тоа ми беше репликата. Благодарам.

**ДЕЈАН ПРОДАНОСКИ:**

Ви благодарам. Ако дозволите конечно и да се вратиме на точкава. Ги држиме луѓево од ЈКП, да ја заокружиме барем оваа точка и да ослободиме дел од институциите. Пошто имате право на советничко прашање во било кој момент во текот на седницава, барем оваа точка да ја заокружиме ако дозволите.

Дали по однос на оваа точка некој друг се јавува за збор?

Бидејќи никој повеќе не се јавува за збор ги молам членовите на Советот да се изјаснат.

Кој е "за" усвојување на Одлука за давање согласност на Одлуката за утврдување на вредноста на бодот за пресметување на плати, во ЈКП ,,Комуналец’’-Прилеп?

Кој е "против", кој е "воздржан"?

Сите членови на Советот гласаа „за“.

Констатирам дека Одлуката е едноглано усвоена.

По **ТРЕТАТА и ЧЕТВРТАТА** точка од дневниот ред: - Одлука за давање согласност на Одлуката одредување на цената за превоз на вработените во ООУ,,Кирил и Методиј’’ с. Канатларци - Прилеп, на ЈП за ПУП Прилеп; и

- Одлука за давање согласност на Ценовникот за редовен линиски приградски превоз на ЈП за ПУП - Прилеп, пред да отворам претрес ја молам г-ѓа Ирена Стерјовска Локвенец - претседател на Комисија за финанасирање и буџет на Советот на Општина Прилеп да го поднесе Извештајот по однос на овие точки. Повелете г-ѓо Ирена Стерјовска – Локвенец.

**ИРЕНА СТЕРЈОВСКА – ЛОКВЕНЕЦ:**

Комисијата за финанасирање и буџет при Советот на Општина Прилеп предлага Предлог-Одлуката за давање согласност на Одлуката одредување на цената за превоз на вработените во ООУ,,Кирил и Методиј’’ с. Канатларци - Прилеп, на ЈП за ПУП - Прилеп; и

- Предлог Ценовникот за редовен линиски приградски превоз на ЈП за ПУП – Прилеп, да се усвојат во предложениот текст. Благодарам.

**ДЕЈАН ПРОДАНОСКИ:**

Ви благодарам. Отворам претрес по точките. Повелете за збор.

**АЛЕКСАНДАР КИТАНОСКИ:**

Почитувани членови на Советот, Одлуката за одредување на цената за превоз на вработените во ООУ,,Кирил и Методиј’’ с. Канатларци - Прилеп, на ЈП за ПУП - Прилеп и Одлука за превоз на вработените беше разгледана на Комисијата за финансирање и буџет каде што и јас учествував во работата. За истата дискутиравме и не можам во никој случај да се согласам. Како прво не можам да се согласам за иста релација, за исто растојание да носиме одлуки на Совет за две различни цени, два различни износи. Релацијата Прилеп – Канатларци е иста и за наставниците и за останатите жители од ова населено место кои сакаат да патуваат. Значи нема потреба од носење од две одлуки. Патуваат и вработените во основно училиште и жителите, патуваат со исто возило, на иста релација, исти километри, а различни цени да плаќаат. Тоа е по основ на овие 2 одлуки. По основ на трасата на движење, односно линискиот превоз кон ова населено место на седницата на Комисијата за финансирање и буџет го прашав директорот на ова ЈКП каде е почетната станица за оваа релација? Ми беше одговорено дека автобусот за оваа релација поаѓа од мостот кај „Димо Наредникот“ или пак некогаш се паркирал од другата страна, односно кај поранешната стоковна куќа „Кеј 4-ти Јули“ незнам како и беше името. Би го запрашал директорот има ли Прилеп автобуска станица, има ли градов регулиран линиски превоз? Или автобусите на ПУП за оваа линија ќе поаѓаат од локалните паркинзи во градот, а верувам дека околу трасата на движење за оваа линија, ќе се позанимава и надлежниот инспекторат во Општината. Не ми е јасно во редовен линиски превоз за почетни станици да бидат утврдени паркинг места во одредени населби. Тоа е, толку имам јас.

**ДЕЈАН ПРОДАНОСКИ:**

Ви благодарам, повелете со одговор г-дине Јовески.

**ДИРЕКТОР НА ЈП ЗА ПУП:**

Почитувани советници,

Благодарам за прашањето, значи јас ретроактивно ќе се вратам од второто прашање за да одговорам. Значи почетната станица ја зедовме бидејќи се работи за приградски превоз кој е под ингеренции на ЛС и исто како што се возат градските линиии, би се возеле и приградските линии. Значи почетната станица и крајната станица на оваа дестинација би била на „Димо Наредникот“ на двосмерната улица како почетна и како крајна. Доколку ова има проблем со законските рамки, ние сме спремни да го испочитуваме законскиот надлежен инспектор за транспорт. Ова беше укажано од мојот раководител на транспорт дека нема никаков проблем бидејќи се работи за превоз во Општина Прилеп и приградски и градски. Доколку, пак повторувам, постои одреден судир со законските рамки, ние сме спремни да го искорегираме. Втората работа што сакам да ја кажам,вчера имав состанок со раководителите, односно со сопствениците на автобуската станица, со директорите, односно сопствениците на автобуската станица Чупетрески и како се вика следниот не се сеќавам. Значи тие имаат автобуска станица која го регулира меѓуопштинскиот сообраќај што не значи дека не би можела да биде почетна и крајна станица. Лично на ЈП за ПУП би пасовало, би одговарало да биде почетна и крајна станица бидејќи со самиот влез патниците, односно со самиот влез ЈП за ПУП да речеме ќе оствари приход врз основа на тоа што таа е дислоцирана далеку од центарот, имено со самото идење мора да користат градски превоз и при одење и при доаѓање. Значи идеата е на овие граѓани од соседните места да бидат најблиску до центарот од каде што ќе бидат земани и враќани. Значи напоменувам дека доколку има судир на било кој проблем околу трасата на движење, почетната и крајната станица, тоа ќе го корегираме. Тоа е по однос на првото и второто прашање ретроактивно на назад. Што се однесува до разликата на цената значи со оваа одлука ние бараме да бидат субвенционирани граѓаните со 20-25% по место. Имено како, калкулацијата кажува дека 250 денари до Канатларци и 270 денари до Подмол се вршеше овие 2 години на назад. Калкулацијата наша е дека тие се релативно реални цени, што не значи дека во однос на цената на нафтата и плинот би се корегирале, бидејќи енормно е од 60 – 80 денари нафтата, од 37 денари на 110 денари плинот и затоа се тие ок. цени во ред цени и ги предлагаме да ги исплаќа Општината, а за граѓаните нудиме пониска цена од 20-25%, односно предложената цена како втора категорија. Впрочем тоа се однесува на сите врсти на превоз што досега и претходните и претходната ЛС со власта на СДСМ ги работеше, односно 20 денари за граѓани на Општина Прилеп, а 60 или 40 денари за наставник и учител и ученик во локалните и градските училишта. Значи повторувам се работи за субвенционирање, еден вид на намалување на цената на превозот за граѓаните. Толку имав. Затоа се разликува и цената.

**ДЕЈАН ПРОДАНОСКИ:**

Ви благодарам за одговорот. Дали некој друг се јавува по однос на овие две точки? Повелете.

**ДИМЕ БОЗОСКИ:**

Почитуван претседателе, почитувани советници,

Сакам да го прашам директоров на ЈП пошто знаеме дека го начекавте претпријатиево во незавидна ситуација со дебели минуси и еве како граѓанин сакам да прашам дали се позанимававте од каде дојдоа тие загуби од онас првично што ние како граѓани го знаеме скапото купување на тие 4 автобуси за 1 милион евра. Дали се позанимававте, дали таа набавка е спорна, дали истраживте која е реалната вредност на тие автобуси? Дали треба да се позанимаваат органите со таа набавка? Дали воопшто имате покренато некое.... дали некој ќе понеси одговорност, дали директорката, дали претходниот градоначалник? Дали тоа го видовте? Тоа е моето прашање. Благодарам.

**ДЕЈАН ПРОДАНОСКИ:**

Благодарам. Повелете г-дине Јовески.

**ДИРЕКТОР НА ЈП ЗА ПУП:**

Благодарам за прашањето. Значи лично немам покренато ништо, значи службите кажаа дека претходниот мандат е веќе позанимавано со таа материја. Ќе чекаме контакти до каде е и што е и како е преземено и што понатаму. Меѓутоа, еве за ваша информација, тоа е делот околу активноста околу споменатите автобуси и околу набавката на автобусите. Што се однесува до износот на задолженост на претпријатието, па тоа е преку 60 - 70 % не ни знам веќе ни колку е . Веќе кога се вклучи комулативната задолженост веќе ги опфаќа и добавувачите, меѓутоа, веќе е и обврска кон граѓаните. Значи вие во Кварталниот извештај кој што ние на минатата седница минатата недела го усвоивме и во Годишната завршна сметка, која што ја усвоивме на Управен одбор, ќе ја имате на наредната седница да се запознаете точно што е еден дел токму и за тие автобусите ќе биде одговорен. Во секој случај комулативно некаде беше околу 35 милиони задолжено претпријатието од 52 милиони денари проектирани за 2022 година, па процентуално видете вие сами, значи зборувам по сите основи. Еве малку ќе навестам што би содржел Годишниот извештај. Имено исплатени се 3.200.000 денари по основ на ... по два основа 1.200.000 денари на регрес кој што должи за 2020 година и дел за 2021 година и 2.000.000 денари по основ на судски такси од вработени за неисплатени примања за неисплатени прекувремено, ноќно, празнично на вработените. Значи сите што тужеа, сите добија. Исплатени се значи цирка 2.000.000 денари или повторувам од моето доаѓање се 1.200.000 денари на регрес кој што се должеше за да не тужат, се исплати. Тоа е генерално вака околу плаќањето за долгот, значи ви кажав од 35.000.000 до 52.000.000 проектирани за 2022 година, па видете како е. Стасуваат и некои поситни обврски, да не речам ете пред некој ден стасаа 1.500 евра да се наплати надвор од јавна набавка и слична работа, меѓутоа отом потом. Благодарам.

**ДЕЈАН ПРОДАНОСКИ:**

Ви благодарам. Повелете г-дине Китаноски за реплика.

**АЛЕКСАНДАР КИТАНОСКИ:**

На седницата на Комисијата за финансирање и буџет од страна на директорот ни беше презентирано дека е остварена средба помеѓу градоначалникот на Општина Прилеп, тој како директор на ЈП на ПУП и фирмата „Авомакедонија“ за набавка на нови автобуси во наредниот период. Тоа е истата онаа фирма која што колегата советник ја спомна дали има истражна, или незнам каква постапка. Ме интересира почитуван директор каква е состојбата во оваа фирма, дали навистина сте во долгови како што спомна колегата Бозоски и дали во наредниот период планирате да набавите автобуси од Бугарија оние кои што ни напоменавте, доколку не се купат навремено, ќе ги купат Општина Кавадарци. Ако се сеќавам добро така ни беше соопштено на седница на Комисија. Ако можете да ми дадете одговор околу оваа работа.

**ДЕЈАН ПРОДАНОСКИ:**

Ви благодарам. Повелете со одговор.

**ДИРЕКТОР НА ЈП ЗА ПУП:**

Ви благодарам за прашањето уште еднаш. Точно еве вака да повторам кажав точно е имавме една таква понуда, меѓутоа, не кажав дека ние работиме само со „Аутомакедонија“. Кажав дека уште 20 слики дека имаме од комбиња на старо, на ново кои се продаваат. Значи интензивно работи претпријатието на обезбедување на мини буси, особено на оние интересни од „Аутомакедонија“ и ги повикавме без разлика на нашата обврска према нив и без разлика на јавната набавка, бидејќи е сега таму менанџментот комплетно сменет. Еве за ваша информација сосема се нови директори, генералниот, финансовиот и сите работи. Меѓутоа, беше контактирано со нив за набавка на автобуси на дизел гориво со 30 седишта ниско подни со стоење. Понудија тие добра цена вчера при крајот работното време ја добив понудата, денеска ја отворив понудата нивна која што е со финансиски лизинг, генерално се однесува на следното: 12.000 евра и 48 рати по 122 евра од рата. Значи зборувам за нивната понуда од оној состанок вчера што ви го кажав. Не значи дека ние ќе ја прифатиме. Значи имам 20 слики во мојот телефон од набавка на возила други, комбиња, мини буси бидејќи се неопходно потребни за претпријатието. Значи тоа е едното што го сторивме со „Аутомакедонија“, значи „Аутомакедонија“ сега е партнер наш и ќе остане без разлика на постапката дали ќе ја има, или ќе ја нема, без разлика на набавката. Инаку самата понуда јас ќе споменам значи тие ни понудија на лизинг на 6 години, односно од 4, 5 и 6 години, цирка некаде 100.000 евра автобус, кој што е 100.000 евра на нафта. Значи голем автобус, значи должината не се сеќавам 14 метри незнам е автобусот, стандарден е автобусот, кој што ние не бевме заинтересирани на 99.000 евра со 4, 5-6 годишно плаќање. Во таа финансиска понуда значи дадена е понуда на мало возило, поголемо возило и така. Една е понуда калкулативна на 4 години, 6 години, 5 години и слично, со учеството 20 %, а останатото на лизинг. Значи некаде иди јас по една математика, да не должам тука идат некаде од 6 – 7 зависно илјади евра за тие 6 години по автобус, кои би се платиле на име на користење на возилата како камата и евентуално рента и како лизинг. Така да и незнам друго што да ви кажам во овој дел. Инаку калкулативниот дел кон „Аутомакедонија“ е околу 25.000.000 евра по сите основи, значи цирка по сите основи. Инаку требаше да изнесува 15 + 1 за поправка 16, сега е 24.800.000, 25 милиони цирка.

**ДЕЈАН ПРОДАНОСКИ:**

Ви благодарам. Дали некој друг се јавува за збор по однос на овие точки? Повелете г-дине Костоски со прашање.

**МЕТОДИЈА КОСТОСКИ:**

Само на кратко затоа што никој досега не превземаше вина. Видовме дека еден од новите автобуси е оштетен во предниот дел, највероватно од сообраќајна несреќа, кој ја сноси одговорноста и како ќе се поправи штетата?

**ДЕЈАН ПРОДАНОСКИ:**

Нека одговори, па со реплика да заокружиме.

**ДИРЕКТОР НА ЈП ЗА ПУП:**

Благодарам за прашањето. Не се работи за сообраќајна несреќа, имено стабилизаторот е паднат и на банкина висока на булеварот е фатен. Затоа е и оштетен. Значи стабилизаторот е 4.500 денари, веќе е набавен, можеби денеска ќе биде завршен и ќе биде пуштен повторно. Не се работи за сообраќајна несреќа, тоа е. Да осигурани се значи беспредметно е да разговараме и јас ви кажувам дека дури и стабилизаторот кошташе 4.500 деденари. Не е собраќајка, а се работи за кривина и зафатен е предниот дел. Благодарам.

**ДЕЈАН ПРОДАНОСКИ:**

Повелете.

**ДИМЕ БОЗОСКИ:**

Директоре браво за идеата за да се купат нови автобуси затоа што знаеме дека само неколку се активни, сите другите се за старо железо спремни. Сакав само да прашам во врска со набавката од 1 милион автобусите. Дали претходно се занимавало обвинителството, дали се имаат дадено изјави, дали со тие изјави некој е изземен? Знаете народот тоа го бара. Значи тие 4 автобуси кои се фамозни 1.000.000 евра, заслужуваат одговор на граѓаните и ве замолувам да ни дадете одговор дали треба понатамошна истрага бидејќи граѓаните бараат. И дали во Обвинителството се имаат давано изјави со кои се изземаат одредени личности кои што биле на одредени функции и дали тоа е така?

**ДИРЕКТОР НА ЈП ЗА ПУП:**

Значи почитуван советник еве јавно да кажам дека еден куп документи се подигнати од архивата, дадени се. Кои луѓе се повикани, како се, пред моето доаѓање, мислам дека немам информација во тој дел. Мислам дека се има постапувано во тој дел има, ама до каде е состојбата и тоа не можам да го кажам. Благодарам.

**ДЕЈАН ПРОДАНОСКИ:**

Ви благодарам. Дали уште некој друг се јавува за збор по однос на овие две прашања?

Бидејќи никој повеќе не се јавува за збор ги молам членовите на Советот, да се изјаснат.

Кој е "за" усвојување на Одлука за давање согласност на Одлуката одредување на цената за превоз на вработените во ООУ,,Кирил и Методиј’’ с. Канатларци - Прилеп, на ЈП за ПУП Прилеп?

Кој е "против", кој е "воздржан"?

15 членови на Советот гласаа „за“ и 12 „воздржани“.

Констатирам декасо 15 гласови "за" и 12 "воздржани", Одлуката е усвоена.

Кој е "за" усвојување на Одлука за давање согласност на Ценовникот за редовен линиски приградски превоз на ЈП за ПУП Прилеп?

Кој е "против", кој е "воздржан"?

15 членови на Советот гласаа „за“ и 12 „воздржани“.

Констатирам декасо 15 гласови "за" и 12 "воздржани", Одлуката е усвоена.

По **ПЕТТАТА, ШЕСТАТА и ДВАЕСЕТТАТА** точка од дневниот ред: - Одлука за давање согласност на Одлуката за отпис на расипаните и неупотребливи компјутерски системи и други електронски уреди, на ООУ ,,Добре Јованоски’’-Прилеп;

-Одлука за давање согласност на Одлуките за отпис на расипаниот, дотраен и неупотреблив ситен инвентар, на ООУ ,,Добре Јованоски’’-Прилеп; и

-Одлука за давање согласност на Одлуката за отпис на расипаните, дотраени и неупотребени основни средства, на ООУ ,,Добре Јованоски’’-Прилеп, пред да отворам претрес ја молам г-ѓа Ирена Стерјовска – Локвенец, претседател на Комисија за финанасирање и буџет на Советот на Општина Прилеп да го поднесе Извештајот по однос на овие точки. Повелете г-ѓо Стерјовска – Локвенец.

**ИРЕНА СТЕРЈОВСКА – ЛОКВЕНЕЦ:**

На седницата наКомисијата за финанасирање и буџет на дневен ред беа и Предлог-одлуките давање согласност на Одлуката за отпис на расипаните и неупотребливи компјутерски системи и други електронски уреди, на ООУ ,,Добре Јованоски’’-Прилеп. Второ беше Предлог- Одлука за давање согласност на Одлуката за отпис на расипаните и неупотребливи компјутерски системи и други електронски уреди, на ООУ ,,Добре Јованоски’’-Прилеп. И уште една точка беше трета Предлог - Одлука за давање согласност на Одлуката за отпис на расипаните, дотраени и неупотребени основни средства, на ООУ ,,Добре Јованоски’’-Прилеп. Од претставникот на ООУ ,,Добре Јованоски’’ како членови на Комисијата бевме запознати за состојбата на овие средства, за кои што еве сега се презема постапка за отпис на истите. Како Комисија предлагаме до Советот едногласно да бидат усвоени овие предлог одлуки 3 од „Добре Јованоски“. Благодарам.

**ДЕЈАН ПРОДАНОСКИ:**

Ви благодарам. Отворам претрес по овие точки. Дали некој бара забор? Повелете г-дине Методија Костоски.

**МЕТОДИЈА КОСТОСКИ:**

Почитувани присутни, почитувана јавност што не следи преку дигиталните канали за комуникација добар ден. На ден 21.02.2022 година од страна на советниците на Левица е извршен консултативен разговор со дел од администрацијата на ООУ „Добре Јованоски“ нешто добивме одговори на наши прашања поврзани со нивните барања за согласност на расход и предавање на електронскиот отпад на фирма специјализирана за електронски отпад потоа за Одлуката на Училишниот одбор за отпис на дотраени и неупотребливи основни средства, донесена од Комисијата за попис на основните средства за 2021 година во истото училиште како и Одлуката за отпис на расипаниот, дотраен и неупотреблив ситен инвентар. Притоа констатиравме недоволна грижа кон јавниот имот со што е речиси целосно уништена бројна компјутерска опрема, меѓу која и 48 компјутерски куќишта, 426 монитори за компјутер, 48 така наречени инбокс разделници за компјутери, 385 лап топ компјутери, 434 компјутерски мауси, печатач, телевизор, клима уред, ресивер за видео надзор, 2 мобилни телефони и други електронски уреди. И притоа бевме информирани дека дел од мониторите можно е да работат и со мала инвестиција може да се вратат во функција. Од наша страна беше побарано да бидат селектирани и сите оние кои што можат да бидат функционални и можат да завршат како електронски отпад да бидат донирани. И ни беше ветено дека откако Советот ќе даде одлука за отпис самото училиште со одлука ќе ги донира исправните компјутерски делови на лица што имаат потреба од тоа. Околу самата негрижа за јавниот имот нас навистина не зачуди што се одело до таму што претходната директорка при примопредавањето на функцијата и раздолжувањето со помошните средства за работа во знак на инает, гнев, завист или можеби прикривање на докази, прво го потопила под вода службениот телефон од приближно 30.000 денари, потоа така целосно нефункционален им го предала за раздолжување, притоа признавајќи дека намерно го уништила при што свесно предизвикала штета и бараме овој случај детално да се испита. За целава случка бил изготвен и постои официјален записник, кој се наоѓа во архивата на училиштето. Благодарам.

**ДЕЈАН ПРОДАНОСКИ:**

Ви благодарам господине Костоски. Дали некој друг се јавува за збор по овие точки?

Бидејќи никој повеќе не се јавува за збор ги молам членовите на Советот да се изјаснат.

Кој е "за" усвојување на Одлука за давање согласност на Одлуката за отпис на расипаните и неупотребливи компјутерски системи и други електронски уреди, на ООУ ,,Добре Јованоски’’- Прилеп?

Кој е "против", кој е "воздржан"?

Сите членови на Советот гласаа „за“.

Констатирам дека Одлуката е едноглано усвоена.

Кој е "за" усвојување на Одлука за давање согласност на Одлуките за отпис на расипаниот, дотаен и неупотреблив ситен инвентар, на ООУ ,,Добре Јованоски’’-Прилеп?

Кој е "против", кој е "воздржан"?

Сите членови на Советот гласаа „за“.

Констатирам дека Одлуката е едноглано усвоена.

Кој е "за" усвојување на Одлука за давање согласност на Одлуката за отпис на расипаните, дотраени и неупотребени основни средства, на ООУ ,,Добре Јованоски’’-Прилеп?

Кој е "против", кој е "воздржан"?

Сите членови на Советот гласаа „за“.

Констатирам дека Одлуката е едноглано усвоена.

По **СЕДМАТА** точка од дневниот ред: - Одука за усвојување на Извештајот за работа на ЈОУДГ ,,Наша иднина’’–Прилеп за 2021 година, пред да отворам претрес, го молам претседателот на Комисијата за општествени дејности и заштита на правата на децата г-дин Кире Јоноски да го поднесе Извештајот по однос на оваа точка. Повелете г-дине Јоноски.

**КИРЕ ЈОНОСКИ:**

Добар ден почитуван претседателе, почитувани колеги советници, почитувани присутни. Денеска на Комисијата за општествени дејности и заштита на правата на децата беше на дневен ред Предлог – Одлуката за усвојување на Извештајот за работа на ЈОУДГ ,,Наша иднина’’–Прилеп за 2021 година и на членовите на Советот им предлагаме точката да биде усвоена во предложениот текст. Членовите на Комисијата по однос на точката се изјаснија со 4 гласа „за“, а 1 член беше изземен од гласањето поради тоа што е вработен во градинката. Благодарам.

**ДЕЈАН ПРОДАНОСКИ:**

Ви благодарам. Отворам претрес по точката. Дали некој се јавува за збор по однос на ова прашање. Повелете г-ѓо Кузманоска.

**БИЛЈАНА КУЗМАНОСКА:**

Почитуван претседател на Совет, почитувани колеги советници,

Јас имам едно прашање до поранешниот директор на детските градинки Орце Тодороски. Дали сите набавки, сите средства што се потрошени од буџетот за детските градинки, се покриени со тендер? Ви благодарам.

**ДЕЈАН ПРОДАНОСКИ:**

Ви благодарам. Повелете со одговор.

**ОРЦЕ ТОДОРОСКИ:**

Добар ден. Да ве поздравам и да ви кажам дека веќината од сите, имаме негде од 20 до 30 тендери за јавни набавки и сите средства што се почнувајќи од набавки, од храна сето тоа е покриено со тендери за јавни набавки и од Бирото за јавни набавки е се подмирено и е во ред.

**ДЕЈАН ПРОДАНОСКИ:**

Добро, ви благодарам за одговорот. Дали некој друг се јавува за збор по однос на оваа точка? Повелете г-дине Јованоски.

**ИВАН ЈОВАНОСКИ:**

Мене ми е прашањево овдека насадени во сите 6 објекти 600 цвеќиња, 67.034 денари, обезбедени сертификати за безбедност при работа на технички персонал, добро. Значи цвеќињава во сите 6 градинки, значи сите 6 градинки по цвечиња значи од прилика по околу 2 евра значи од прилика еве иди сумава 67.034 евра. Јас цвеќе не видов онаму. Кај се париве, кај се цвеќињава и од кај се набавени? Тоа ми е прашањево. Овие пари некаде се џапнати.

**ДЕЈАН ПРОДАНОСКИ:**

Да, повелете со одговор.

**ОРЦЕ ТОДОРОСКИ:**

Тоа се две фирми можете да ги проверите слободно „Гарденкорнер“ и уште една фирма е каде што се набавени цвеќињата. Цвеќињата се насадени во 6 објекти и тие цвеќиња се садени од страната на сите вработени. Можете да дојдете и да проверите дека ние имаме една од најубавите градинки и јас незнам што ве буни. Негде околу 60.000 денари се, 67.000 денари. Ќе дојдете, ќе проверите целата година имаме нови и нови цвеќиња што изникнуваат сега со тие што ги насадивме. Можи да ви изгледа вака како смешка, али кај нас има набавено и зимзелени дрвца, има набавено и јапонски цреши. Така да за 60.000 денари ти да обезбедиш 6 градинки, една има најмалце по 3.000 м2 и сето тоа е насадено. Дојдете сега во „Бончејца“ сега кога ќе почне да цвета, ќе дојдете да видите како изгледа една детска градинка. Е ве каниме да дојдите кога сакате.

**ДЕЈАН ПРОДАНОСКИ:**

Ви благодарам. Дали уште некој се јавува за збор?

Бидејќи никој повеќе не се јавува за збор ги молам членовите на Советот, да се изјаснат.

Кој е "за" усвојување на Одлука за усвојување на Извештајот за работа на ЈОУДГ ,,Наша иднина’’–Прилеп за 2021 година?

Кој е "против", кој е "воздржан"?

Сите членови на Советот гласаа „за“.

Констатирам дека Одлуката е едноглано усвоена.

По **ОСМАТА, ДЕВЕТТАТА, ДЕСЕТТАТА, ЕДИНАЕСЕТТАТА, ДВАНАЕСЕТТАТА, ТРИНАЕСЕТТАТА И ЧЕТИРИНАЕСЕТТАТА** точка од дневниот ред: - Програма за измени и дополнувања на Годишната Програма за финансирање на изработка на урбанистички планови на територијата на Општина Прилеп за 2022 година;

-Одлука за донесување на УРБАНИСТИЧКИ ПРОЕКТ СО ПЛАН ЗА ПАРЦЕЛАЦИЈА за ГП 1 (од ЛУПД за изградба на објекти со класа на намена Е2 - комунална супраструктура за производство на ел.енергија од обновливи извори на енергија - фотоволтаични панели) во три градежни парцели (ГП1, ГП2 и ГП3), на КП 148/8, 148/12 и 148/13 КО Старо Лагово, Општина Прилеп;

-Одлука за определување на ширина на крајбрежен појас во водотеците во плански опфат на УПС, Алинци КО Алинци, Општина Прилеп;

-Одлука за определување на ширина на крајбрежен појас во водотеците во плански опфат на УПСБеловодица, КО, Беловодица Општина Прилеп;

-Одлука за определување на ширина на крајбрежен појас во водотеците во плански опфат на УПСПлетвар, КО Плетвар, Општина Прилеп; и

-Програма за дополнување на Програмата за уредување на градежно земјиште на подрачјето на општина Прилеп за 2022 година, пред да отворам претрес го повикувам претседателот на Комисија за урбанизам и заштита на животната средина г-дин Зоран Јанкулоски да го поднесе извештајот по однос на овие точки. Повелете г-дине Јанкулоски.

**????????????**

Дискусија од место не се разбира.

**ДЕЈАН ПРОДАНОСКИ:**

Се прифаќа предлогот за советничко прашање, ги молам службите да повикаат представник од Одделението за урбанизам за да имаме некој претставник ако имаме поставени прашања за да може да одговори. Повелете г-дине Мариноски со советничко прашање.

**НИКОЛЧЕ МАРИНОСКИ:**

Добар ден почитувани присутни. Моите прашања ќе бидат кон градоначалникот, две имав. Пред да ги поставам прашањата ќе направам една увертира. Говорот кој го спремав да го адаптирам на неговото отсуство, тука е заменичката ако сака може да одговара. Оваа увертира ќе биде да се даде малку пореален осврт кон првите повеќе од 100 дена, од сто дена раководење на Општината. Негативна селекција е кога намерно на чело се избира послабиот за да не оди напред подобриот, затоа што тогаш сите ќе мора да одат напред, за да не мора да се оди напред, за да не мора да се работи, тоа е цената на мрзеливоста, комоцијата и диктатурата на проекот. Тоа е кога народот сака да го убие најдобриот, затоа што најдобриот го засрамува просекот. Тоа е моја дефиниција по искуствата со перформизмот и колективитетите. Логиката на толпата е треба да се убие, тој е различен, тој е премногу добар. Медеокритетите тоа тешко го поднесуваат, тие шизнуваат при помислата дека некој подобро го работи она што и тие го работат и тогаш се здружуваат без разлика што еден на друг би си ги ископале очите. Заедно се додека не го дефинираат заедничкиот непријател најдобриот.Кога него ќе го нема, ќе се свртат повторно еден против друг. Зошто? Затоа што просечноста не поднесува генијалност, затоа што незнаењето е сурово кон знаењето, а знаењето е благо кон незнаењето. Затоа што знаењето има разбирање за незнаењето и во тоа е неговата слабост, а незнаењето нема разбирање за знаењето и во тоа е неговата слепа сила. Почитувани ова се зборовите на Венко Андоноски наш познат писател и критичар. Пресликано во нашата политичка ситуација би одело на следниов начин. На денот на изборите градоначалникот освои 22.200 гласови или приближно 2.850 гласови повеќе од Советничката листа на ВМРО – ДПМНЕ, 2.850, а можеби и повеќе неутрални граѓани одлучија дека д-р Борче Јовчески треба да ги води во наредните 4 години. И тогаш се запали црвеното светло во вашиот партиски комитет употребувајќи ги зборовите на Венко Андоноски. Можеби се појави најдобриот. Од тој ден натаму се започна со негативна селекција кон градоначаликот. Од тој ден почнаа неговите проблеми. Првите 30 деа ги поминавте во вашите внатре партиски битки кој на кое столче да седне, кое претпријатие или која установа да ја води. По одреден период градоначалникот ја додели неговата доверба на сегашните назначени директори, а притоа убеден сум дека за многу од нив и градоначалникот не е убеден дека се правилно решение. И тогаш веднаш почнаа со успеси, успешно ги прекинаа сите договори за вработување на луѓе кои успеале да се вработат со претходниот градоначалник, а без притоа да се води сметка дали некој од нив е самохран родител, дали некој од нив е соодветен за работното место и кој од нив успешно, чесно и поштено си ја вршел својата работа. Направија нешто што не личи на градоначалникот, а пред тоа го обвинуваа дека тоа е на негово барање. На нивните места успешно поставија и сеуште поставуваат нови неискусни партиски војници, кои допрва ќе се запознаваат со нивните работни обврски. Да не не чуди во идина сите тие да не ги почитуваат наредбите од градоначалникот и одлуките бидејќи тие ќе сметаат дека за тоа е заслужна партијата. Потоа вашиот ПИЈАР сектор организира средба со бизнис заедницата од нашиот град на која ненајавено го поканивте и вашиот партиски лидер. На таа средба наместо градоначалникот да ги прозива вработените во Општината за сработеното, тоа го правеше партискиот лидер на место него. Зошто? За да го вовлечат во просекот, да прикажат дека сепак тој не е најдобриот. За дополнително да ги разочараат и оние 2.850 граѓани, кои симболично ги спомнав. На таа средба се донесоа заклучоци и тоа. Тука е и моето прво прашање. Ве молам да ми кажете една работа која ја договоривте на тој состанок, а се оствари. Значи да му пренесите на градоначалникот.

Потоа дојде годишниот буџет. Секој од овие директори на кои им дадовте и градоначалникот им даде доверба и кои уверуваа дека се добри менаџери, поднесоа програми за работа и финансиски програми кои беа усвоени од овој Совет. Веднаш по усвојувањето негативната селекција дојде на дневен ред. Еден од директорите на наредниот Совет побара да донесе одлука, која ниту беше во Програмата за работа, ниту беше во Финансиската програма. Со тоа докажа дека работата и одлуките на Советот и советниците и немора да се почитуваат. Другиот на првиот Управен одбор реши да купува мебел, а третиот пак излезе на Национална телевизија и рече дека ако струјата и понатаму поскапувала, неговото претпријатие ќе станело нерентабилно. Да бидеме реални кризата со електричната енергија започната е уште пред изборите и е долго најавувана. Сите тие требаше да си ги предвидат овие работи во финансиските програми, а не секојдневно да седат пред канцеларијата на градоначалникот барајќи дополнителни финансиски средства за субвенции или народски кажано повеќе да му одмагаат отколку што му помагаат. Не заборавајте претходниот градоначалник успешно работеше и се справуваше со здравствена криза и слаба економска активност. Последниов месец посеба негативна селекција против градоначалникот, истите тие директори го шетаат по депонии и шахти за да прикажат дека нешто се работи. Дека нивната секојдневна работа е научна фантастика, па сето тоа треба да добие медиумска поддршка. Без око да им трепне бараат помош од власта да им помогне, а пред се забораваат дека токму градоначалникот е локалната власт, односно адресата каде треба да се обратат. Свесно и намерно го свртуваат гневот кон него. И сето тоа го внесуваат во неговиот отчет, количини на собран градежен шут и бројка на нивелирани шахти. Се надевам дека нема наредниот пат да ни прочитаат за колку фактури прокнижиле во некое ЈКП или колку сијалици се смениле низ градов. Односно, нема да прочитаат дека нивната секојдневна работна обврска е врвно достигнување. Или да повторам тоа е цената на мрзеливоста, комоцијата и диктатурата на просекот. Имам уште многу да зборувам, искрено се надевам дека во иднина повеќе акцент градоначалникот ќе стави на неговите визии и проекти отколку на партиските. Тоа го очекуваат оние симболични 2850 граѓани. Тоа го очекуваме сите ние граѓаните на Општина Прилеп. Доволно долго време барате амнестија преку буџетот и преку цената на струјата. Земете почнете да работите. На крај моето искрено второ прашање кон градоначалникот. 2. Дали имате план да се справите со оваа негатива селекција околу вас или ви треба наша помош? Благодарам.

**ДЕЈАН ПРОДАНОСКИ:**

Ви благодарам. Ќе ве замолам во иднина, денеска така го започнавме редов на седницава и ако има советничко прашање да биде кратко, концизно и точно, да нема олку широки дигресии затоа што ниту е точка на дневен ред отчетот на градоначалникот, ниту е тука градоначалникот, ниту има точка на која што е предлагач. Ја оддолживме седницава, многу прашања, многу широки дигресии што сметам дека сега се злоупотребува говорницата овде во Советов за да се добијат некои ситни политички поени. Инаку треба да бидеме свесни ние како советници треба и да го одржуваме редот и дигнитетот овде на Советот. Со тоа сметам дека во иднина овие прашања, кои што ги имате, да ги поставувате за кои што сме се договориле дека може да се поставуваат на секоја седница и како што рековме да бидат кратки и концизни. Во ред е да има вовед ама големи говори ве молам да нема.Повелете г-дине Јованоски.

**ИВАН ЈОВАНОСКИ:**

Се согласувам иначе дека се одолговлекува седницава заради прашањава конкретно, ама едно прашање не може да биде баш кратко. Значи мора да се потенцира и да се објасни за што се работи, не за овие овде присутниве, туку да биде информиран народов надвор. Значи која е поентава? Зошто го прашуваме прашањево. Па затоа ми беше мене идејата да има една посебна седница за една ваква работа, па да ја возиме 5 – 6 сати. Иначе мене конкретново прашање ми е јас стварно незнам до кој сектор, а најверојатно до Сектор финансии затоа што си игра дрн дупка со нас, не сме ние одговорни за ова, не сне ние одговорни за ова, па незнам кој е одговорен за ова, па еве го прашањево. Јас ќе почнам вака. Народ кој е способен да располага со државниот имот, да распродава државен имот, тогаш ја губи својата држава, ова го има кажано еден мој другар Реџеп Исмаил Хактан. Од почетоков на мандатов ние се најдовме во многу гадна ситуација, правам конкретно муабет за Менде и за мене како советници од Левица, кои ја избра народот. Јас би ја нарекол некако како дисацијативна комуникација со општинскава администрација. Значи немаме никакво разбирање со чесен исклучок на два, тројца поединци и стражарот што ни прави здраво живо. Значи во оваа цел префрлање одговорност на едни врз други и никој ништо не знае и нема информација за ништо. Зачи си играте со нас дрн дупка со потценување, мене ми е искрено што не потценувате како непријатели, а јас ве сметам од почеток непријатели затоа што не работите очигледно долго време во интересов на граѓаниве, а тоа ви е и работа. Е сега ние ќе си играме со вас подај камче како што имате заслужено, па да видиме до кај ќе ја тераме оваа вожња, па највероватно до суд ќе завршиме и сме спремни за тоа. Моево стрикно прашање е значи кон Општината, увид и фотокопија од целиот недвижен увид на Општина Прилеп што е впишан во јавната книга на Општината и истата таа книга е впишана во Агенцијата на катастар на недвижности. На администрацијата и требаше 10 дена да одговори дека не располагаме со таа информација. Мислам дека ова е многу иронично. Е сега очајно пробувате на омекните со вербален вокабулар, вокално меко лизуркувачки тон. Испадна дека таа јавна книга постоела, ама дека таа јавна книга била тајна книга. Значи ние не сме смееле да имаме увид во таа книга, тоа беше одговорот одозгора. Значи хистерично дерење онака во канцеларија, значи ние како да сме некои кучиња. Со нас се понаша како некој капиталистички алкохоличар газда на општинскава зграда, а оваа зграда не е од татко му, не е од баба му, туку е наша, народна иако е дивоградба најверојатно, така кажано затоа што нема примо-предаја. Е сега незнам дали ви е јасно дека овдека од општинскава администрација сите сте само привремено вработени, значи утре нема да ве има овдека, со исклучок на чичко Драге, што така речи има доживотен мандат, што е стекнат по незаконски пат со една одлука на Совет, али за ова друг пат. Според ЗЕЛС значи цитирам: „Општината е должна да води евиденција на имот што го поседува и да ги ажурира промените.(затоа што имнот е менлива работа). Општината води регистар на имотот, во случајов не се води регистар на имотов и не се искажува имотен биланс. Барем ние не добивме таква информација. Можда Општината располага, али таа информација ја крија од нас. Зошто? Можи да се подумаме зошто. Исто така на крајот (според ЗЕЛС) на крајот од секоја календарсдка година Општината врши попис на материјалните средства. Со наша упорност успеавме да се изврши попис барем на инвентарот на општинава што е. Иако пред неколку месеци добивме одговор дека не постои пописна комисија во Општинава. Мене не ми е јасно како може да не постои интерна пописна комисија во Општинава. Али еве се појави наеднаш. Исто според детален попис, особено при примо-предавањето на должноста на ракувачите на средствата, значи тоа кога ќе се менува мандатов, Муцето сега новиов градоначалник. Побаравме на првите седници пописно општински движење на имот само да си ги знаеме почетните позиции, да знаеме од кај стартуваме и да знаеме на кај да одиме. Да знаеме претходно што е џапнато, е то ми беше поентава. Беше одбиено ова со образложение дека тоа е работа на администрацијата. Да тоа е работа на администрацијата, а администрацијата не работи бе луѓе. Исто администрацијата ни одговори дека не постои Пописна комисија. Колку за информација што мене лично ме запрепасти, а би требало да ги шокира, да го шокира секој прилепчанец овдека. Се работи за наш имот, општински имот овдека. Ниту Општинава, ниту Катастар не располага со оваа јавна книга во која се води регистар на општински имот. А нерасполагањето со јавна книга во која што е впишан цел недвижен имот е кривично дело другари. Имајте на ум дека стално го крка втор, трет ешалон и ќе го крка втор и трет ешалон. Одговорот што го добијавме одозгора беше, ама од секогаш беше така, од никогаш немаше јавна книга таква, а мора да има.

**ДЕЈАН ПРОДАНОСКИ:**

Ве молам да привршувате.

**ИВАН ЈОВАНОСКИ:**

Да овдека се неколку прашања. Зошто нема јава книга, зошто не се врши попис на имот? Мислам дека тоа е едно прашање, само разглобено е. За трагедијава да прерасни во хорор, Општинава не води евиденција на имоти кои имаат имотен лист, а се во сопственост на Општина Прилеп. Ова е контрадикторна шизофренија. Значи се работи за „општински“ непостоечки дивоградби народски речено. Фактички Општинава не знае со кој имот располага. Како може еден газда да не знае со што располага само заради тоа што нема имотен лист? Вакви „диви“ случаи ги има многу. На пример мовчено што е праисториско од 2 милиони марки, булеваров „Маршал Тито“ реконструкцијава, денешен „Гоце Делчев“, булевар „Моша Пијаде“ денешна „Александар Македонски“, Градски стадион „Гоце Делчев“ и што е тргната таблава „Гоце Делчев“ и еде куп такви општински дивоградби. Значи не се води никаква евиденциаја за објектите или парцелите, кои немаат имотен лист, а се во сопственост на Општината. Ова мее не ми е јасно и јас верувам дека на никого не ви е јасно овдека. Е таков случај е оваа зградава во која газиме.

**ДЕЈАН ПРОДАНОСКИ:**

Помина и времето, може да привршите само.

**ИВАН ЈОВАНОСКИ:**

На кратко само завршувам. Оваа зграда во која газиме, која беше офицерски дом нема технички прием најверојатно затоа што не е изработеа по проектна документација, значи општинскава зграда моментално е непостоечка диво градба. Фактички Општинава не знае дека ја поседува оваа општинска зграда. Значи градена е како што е крадена, или крадена е како што е градена, исто како што е вашава цела северна колонија, што долго време владее темна Македонија од старо до млади значи нема ништо насмеано во градов. Од чиста права ледина успеавте да направите тродимензиуонален лавиринт на бирократија за човек да заглави и да изгуби секаква воља и да се откаже. Благодарение на истите уткаши или удбаши како сакате наречете ги што 30 години се хранат паразитски од овој систем, од нас. Е па сега крајно време е да се корнат овие стари корења ако сакаме другари промени, иначе нема промени овдека, џабе е, мора од почеток да се почне.

**ДЕЈАН ПРОДАНОСКИ:**

Ова ќе го решаваме во други институции.

**ИВАН ЈОВАНОСКИ:**

Не ова е кон адмиистрацијава зошто ова се дешава мене не ми е јасно. Еве конкретен пример и ако Општинава не располага за сопственичко право на објектите на МЗ. Не располага со сопственичко право на Месните заедници пази, значи тоа го добив одозгора како одговор, а истите се под сопственост на Општинава. Еден пример МЗ „Гоце Деклев“ што е кај „Солидност“, долниот спрат јас колку што знам е продаден, на некој начин за нас непознат, мистериозно отуѓен за бадијала пари, па и за џабе џабарлак за нечиј џепарлак. Како е можно тогашниот градоначалник да продаде имот што не е евидентиран општински имот, т.е како можеш да продадеш нешто што не знаеш дека е твое. Не знаеш од кого е. Годинава се планирани 1.000.000 евра продажба на општински имот, исто како лани милион од милион џек пот без пот. Конкретно точкава 14 што ја повлековте што мене ми е мило, поднесовме 400 амандмани тука и мене ми е мило што имавте разбирање кон граѓаниве, вчера имавме средба со нив, собравме потписи, беа стварно револтирани, колку да знаете значи улицава „Андон Слабејко“ е една, не една, туку најстара улица во Прилеп со калдрма. Се продава за 1 евро од м2. Евро од м2 во центар, значи колку е незнам... За оваа земја се бореле и гинеле наши прадедовци, другари и имаме сите еднакво право овдека. Значи Левица стои на својот став дека нема да дозволиме 1 м2 народна земја наша земја, народен имот...

**ДЕЈАН ПРОДАНОСКИ:**

Благодарам доволно беше.

**ИВАН ЈОВАНОСКИ:**

Да, завршувам, да падне во рацеве на ситни олигарски што веќе мислат дека се многу големи.

**ДЕЈАН ПРОДАНОСКИ:**

Излеговме скроз од темата и прашањата се завршени и ајде ве молам сега.

**ИВАН ЈОВАНОСКИ:**

Ова е кочење на администрација. Ние свесно влегуваме во војна со урбанава мнафија во Прилеп што досега беше заштитена политички и ...

**ДЕЈАН ПРОДАНОСКИ:**

Благодарам. Дали некој друг се јавува за збор? Бидејќи никој повеќе е се јавува за збор, ги молам членовите на Советот да се изјаснат.

Бидејќи никој не се јавува за збор ги молам членовите на Советот, да се изјаснат.

Кој е "за" усвојување на Програма за измени и дополнувања на Годишната Програма за финансирање на изработка на урбанистички планови на територијата на Општина Прилеп за 2022 година?

Се извинувам се задолжија дискусииве, требаше претставникот на Комисијата за урбанизам и животна средина да го поднесе Извештајот. Повелете г-дине Зоран Јанкулоски.

**ЗОРАН ЈАНКУЛОСКИ:**

На денешната саедница на Комисијата за урбанизам и животна средина со дневен ред: 1. Предлог - Програма за измени и дополнувања на Годишната Програма за финансирање на изработка на урбанистички планови на територијата на Општина Прилеп за 2022 година;

2. Предлог - Одлука за донесување на УРБАНИСТИЧКИ ПРОЕКТ СО ПЛАН ЗА ПАРЦЕЛАЦИЈА за ГП 1 (од ЛУПД за изградба на објекти со класа на намена Е2 - комунална супраструктура за производство на ел.енергија од обновливи извори на енергија - фотоволтаични панели) во три градежни парцели (ГП1, ГП2 и ГП3), на КП 148/8, 148/12 и 148/13 КО Старо Лагово, Општина Прилеп; и

3. Предлог - Одлука за определување на ширина на крајбрежен појас во водотеците во плански опфат на УПС Беловодица, КО, Беловодица Општина Прилеп?

4. Предлог – Одлука за определување на ширина на крајбрежен појас во водотеците во плански опфат на УПС Беловодица, КО, Беловодица Општина Прилеп;

5. Одлука за определување на ширина на крајбрежен појас во водотеците во плански опфат на УПС Беловодица, КО, Беловодица Општина Прилеп; и

6. Предлог – Програма за дополнување на Програмата за уредување на градежно земјиште на подрачјето на општина Прилеп за 2022 година, Комисијата предлага точките да бидат усвоени во предложениот текст. Исто така точката бр. 1 беше донесена со 4 гласа „за“ и 1 „воздржан“. Точката 2 со 5 гласа „за“, точка 3 со 5 гласа „за“, 4. точка с 5 гласа „за“, 5 точка со 5 гласа „за“ и 6 точка со 4 гласа „за“ и 1 „воздржан“ благодарам.

**ДЕЈАН ПРОДАНОСКИ:**

Ви благодарам. Дали некој се јавува сега за Извештајот? Повелете.

**МИМОЗА ГРАШЕСКА – ИВАНОСК:**

Ние како советничка група бараме во Предлог-Одлуката за измена и дополнување на Годишната Програма за финансирање и изработка а урбанистички планови по број 40. Детален урбанистички план за четврт 7 блок 7 3 блок за детално планирање да се тргни. Тоа е место стара автобуска станица, централно место екстра атрактивно, со овие промени се дозволува да биде станбен објект, зграда всушност. Се сомневаме на кого тоа би се дало, се сомневаме на фирма блиска до градоначалникот ова би се дало, имаме сомнеж и мислиме дека тука не треба да има ниту зграда во централно градско подрачје и затоа бараме 40 да биде тргнато, изузетна атрактивна локација до катната гаража стара автобуска станица, тука да не се прават никакви промени, односно да не се прави зграда. Благодарам.

**ДЕЈАН ПРОДАНОСКИ:**

Ви благодарам. Ова беше само коментар или очекувате некој одговор од службиве? Мислам дека не треба да отвораме дебата, точкава е разгледувана на Комисијата за урбанизам и во дневниот ред немавте интервенција по ова прашање.Добро ако може да образложите по ова прашање пошто сега реагирате. Повелете за збор.

**ДАМЕ ДИМЕСКИ:**

Добар ден на сите почитувани советници. До Комисијата за урбанизам, која што е формирана од градоначалникот на Општината беше доставена иницијатива од мислам дека беше правно лице за отпочнување на изработка на нов Детален урбанистички план четврт 7 блок 3, блок за детално планирање број 1. Конкретната локација за која што се интересирате уште со Генералниот план во 2015 годиа кој што е донесен е предвидена намена А2 колективно домување. И со тоа само е почитуван Генералниот урбаистички план и Комисијата мислам дека позитивно одговори на барањето на инвеститорот, со тоа се даде одговор на Комисијата за урбанизам да се отпочне изработка на нов Детален урбанистички план. Тоа е тоа. Можам да проверам на памет незнам да ви кажам.

**ДЕЈАН ПРОДАНОСКИ:**

Добро. Повелете.

**ИВАН ЈОВАНОСКИ:**

Мене не ми е јасно значи има многу случаи комшии мои значи познаници мои што едноставно сакаа покровјето да го поткренат и да го користат за спрат, али за да го направеле тоа, требало да бидат консултирани со едниот комшија, со другиот, со третиот комшија, со сите комшии, па да добијат одобрение од сите комшии, а мене не ми е јасно како некој приватен инвеститор прави што сака без никаква консултација со комшиите и без никакво одобрување со комшиите. Дали приватен инвеститор е некако заштитен или некако посебен од некој обичен човек. Како може да се прави нешто без консултација со околниве комшии? Затоа што очигледно никнуваат згради секаде?

**ИВАН ЈОВАНОСКИ:**

Да, да, прашање ми е ова.

Значи тоа е поентава на седницава.

**ДЕЈАН ПРОДАНОСКИ:**

Прашање ама веќе четврто прашање ви е ова. Рековме дека по Деловникот за работа имате да поставите само 2 советнички прашања, а овие прашања не се однесуваат на дневниов ред и навистина сега излеговме од сите можни рамки. Поентава на седницава е да ги разгледува овие точки, кои што се на дневен ред. А вие прашувате услови од Законот за градење. Тоа е прашање во слободно време кога сте слободни да појдете до службите до Секторот за урбанизам и да си ги поставите прашањата.

**ИВАН ЈОВАНОСКИ:**

Секторот за урбанизам знаете како функционира и цела Општина како функционира, значи прашањево ми е до сите вас, значи да ви биде јасно дека никој не поштова чоек, никој не поштова народ, никој не прашува народ, секој големец или чорбаџија да речам прави што сака без консултација никаква околна. Па ова мора да се блокира и Левица нема да дозволи никогаш отуѓување на државен имот, т.е народен имот, нема шанса.

**ДЕЈАН ПРОДАНОСКИ:**

Ви благодарам. За збор? Повелете.

**АЛЕКСАНДАР КИТАНОСКИ:**

Кога сме околу урбанизмов едно прашање. Во изминатиов период овие денови ме контактираа дел од жителите на зградата на булевар, односно над ... кој е сместен „Техномакрет“ продавницата за бела техника. Ги интересира и нив и мене, како и останатите граѓани на Прилеп како за неколку дена се зголеми квадратурата на деловниот простор пред поранешен „Кам“ маркет сега вероватно некоја информатичка фирма ќе отвора продавница за компјутери, незнам што. Овој деловен простор е зголемен за 50-тина метри квадратни, односно дел од тротоарот е узурпиран и споен со овој деловен простор. Ме интересира дали е на терен излезена градежната инспекција, дали е дадено одобрение за проширување на овој деловен објект? Или како што се одвиваат вака работите, ова е предвесник на урбаната мафија која треба да настапи на сцена во нашиот град.

**ДЕЈАН ПРОДАНОСКИ:**

Сега вака се јавивте за збор.

**АЛЕКСАНДАР КИТАНОСКИ:**

Ова е второ советничко мое прашање.

**ДЕЈАН ПРОДАНОСКИ:**

Барем најавувајте за што се јавувате сега и службиве треба да имаат во обзир што ќе се случува. После ќе ги корегираме записниците.

**АЛЕКСАНДАР КИТАНОСКИ:**

Прашање до Инспекторат дали за овој објект е обезбедено одобрение за градба и дали е на терен излезена градежната инспекција. Ако денот се познава по утрото вака како што се одвиваат работите и со измените на овој Детален урбанистички план околу автобуската, ова е предвесник на урбаниот хаос кој што ќе следува во град Прилеп. Ви благодарам.

**ДЕЈАН ПРОДАНОСКИ:**

Незнам дали вие имате некои моќи што ги гледате, не сте коректни воопшто. А во некое друго време не гледавте така. Сега имаме објекти на тротоар се, а не ве слушнав да изреагирате досега. Да бидеме коректни. Дали некој друг се јавува за збор по овие точки? На советничко прашање нема реплика.

Благодарам. Дали уште некој од членовите на Советот бара збор?

Бидејќи никој не се јавува за збор ги молам членовите на Советот,да се изјаснат.

Кој е "за" усвојување на Програма за измени и дополнувања на Годишната Програма за финансирање на изработка на урбанистички планови на територијата на Општина Прилеп за 2022 година?

Кој е "против", кој е "воздржан"?

15 членови на Советот гласаа „за“, 2 „против“ и 10 „воздржани“.

Констатирам декасо 15 гласови "за", 2 "против" и 10 "воздржан", Програмата е усвоена.

Кој е "за" усвојување на Одлука за донесување на УРБАНИСТИЧКИ ПРОЕКТ СО ПЛАН ЗА ПАРЦЕЛАЦИЈА за ГП 1 (од ЛУПД за изградба на објекти со класа на намена Е2 - комунална супраструктура за производство на ел.енергија од обновливи извори на енергија - фотоволтаични панели) во три градежни парцели (ГП1, ГП2 и ГП3), на КП 148/8, 148/12 и 148/13 КО Старо Лагово, Општина Прилеп?

Кој е "против", кој е "воздржан"?

Сите членови на Советот гласаа „за.

Констатирам дека Одлуката е едногласно усвоена.

Кој е "за" усвојување на Одлука за определување на ширина на крајбрежен појас во водотеците во плански опфат на УПС, Алинци КО Алинци, Општина Прилеп?

Кој е "против", кој е "воздржан"?

Сите членови на Советот гласаа „за.

Констатирам дека Одлуката е едногласно усвоена.

Кој е "за" усвојување на Одлука за определување на ширина на крајбрежен појас во водотеците во плански опфат на УПС Беловодица, КО, Беловодица Општина Прилеп?

Кој е "против", кој е "воздржан"?

Сите членови на Советот гласаа „за.

Констатирам дека Одлуката е едногласно усвоена.

Кој е "за" усвојување на Одлука за определување на ширина на крајбрежен појас во водотеците во плански опфат на УПС Плетвар, КО Плетвар, Општина Прилеп?

Кој е "против", кој е "воздржан"?

Сите членови на Советот гласаа „за.

Констатирам дека Одлуката е едногласно усвоена.

Кој е "за" усвојување на Програма за дополнување на Програмата за уредување на градежно земјиште на подрачјето на општина Прилеп за 2022 година?

Кој е "против", кој е "воздржан"?

15 членови на Советот гласаа „за“ и 12 „воздржани“.

Констатирам декасо 15 гласови "за" и 12 гласови "воздржан", Програмата е усвоена.

По **ПЕТНАЕСЕТТАТА, ШЕСНАЕСЕТТАТА и СЕДУМНАЕСЕТТАТА** точка од дневниот ред: -Решение за именување претставници на Општина Прилеп во Училишниот одбор на СОУ "Орде Чопела"-Прилеп;

-Решение за разрешување и именување на членoви во Надзорниот одбор за контрола на материјално-финансиското работење на ЈКП,,Водовод и канализација’’- Прилеп; и

-Решение за разрешување и именување на член Управниот одбор на ЈКП,,Водовод и канализација’’ - Прилеп, пред да отворам претрес, ја молам г-ѓа Билјана Кузманоска - претседател на Комисија за мандатни прашања избор и именување, да го поднесе Извештајот по однос на овие точки. Повелете г-ѓа Билјана Кузманоска.

**БИЛЈАНА КУЗМАНОСКА:**

Ви благодарам. Комисијата за мандатни прашања, избори и именување, одржа седница со три точки на дневен ред: 1. Предлог -Решение за именување претставници на Општина Прилеп во Училишниот одбор на СОУ "Орде Чопела"-Прилеп;

2.Предлаог - Решение за разрешување и именување на членoви во Надзорниот одбор за контрола на материјално-финансиското работење на ЈКП,,Водовод и канализација’’- Прилеп; и

3.Предлог -Решение за разрешување и именување на член Управниот одбор на ЈКП,,Водовод и канализација’’ – Прилеп.

Комисијата едногласно на советниците им предлага по однос на првата точка за претставници на Општина Прилеп во Училишниот одбор на СОУ "Орде Чопела"-Прилеп, да бидат именувани Трајче Каралиоски, педагошки факултет, Христина Кареска, ветеринарен факултет, Киро Кочоски, филолошки факултет.

По однос на втората точка Предлог – Решение за разрешување и именување на членoви во Надзорниот одбор за контрола на материјално-финансиското работење на ЈКП,,Водовод и канализација’’- Прилеп, се разрешуваат Павлина Матеска и Габриел Станчески врз основ на нивни неотповикливи оставки и на нивно место се именуваат Давор Матракоски - дипломиран правник и Тони Зајкоски – дипломиран економист.

По однос на третата точка Предлог – Решение за разрешување и именување на член на Управниот одбор на ЈКП,,Водовод и канализација’’ – Прилеп, се разрешува Зоран Петрески врз основ на негова неотповиклива оставка, а на негово место се именува Николче Карапеески – дипломиран инженер биотехнолог. Ви благодарам.

**ДЕЈАН ПРОДАНОСКИ:**

Ви благодарам. Отворам претрес по овие прашања. Дали некој од членовите на Советот бара збор.

Бидејќи никој не се јавува за збор ги молам членовите на Советот, да се изјаснат.

Кој е "за" усвојување на Решение за именување претставници на Општина Прилеп во Училишниот одбор на СОУ "Орде Чопела"- Прилеп?

Кој е "против", кој е "воздржан"?

16 членови на Советот гласаа „за“ и 10 „воздржани“.

Констатирам декасо 16 гласови "за" и 10 гласови "воздржан", Решението е усвоено.

Кој е "за" усвојување на Решение за разрешување и именување на членoви во Надзорниот одбор за контрола на материјално-финансиското работење на ЈКП ,,Водовод и канализација’’ - Прилеп?

Кој е "против", кој е "воздржан"?

15 членови на Советот гласаа „за“ и 12 „воздржани“.

Констатирам декасо 15 гласови "за" и 12 гласови "воздржан", Решението е усвоено.

Кој е "за" усвојување на Решение за разрешување и именување на член Управниот одбор на ЈКП,,Водовод и канализација’’- Прилеп?

Кој е "против", кој е "воздржан"?

15 членови на Советот гласаа „за“ и 12 „воздржани“.

Констатирам декасо 15 гласови "за" и 12 гласови "воздржан", Решението е усвоено.

По **ОСУМНАЕСЕТТАТА** и **ДЕВЕТНАЕСЕТТАТА** точка од дневниот ред: - Програма за доделување на еднократна парична помош за новороденче; и

- Правилник за доделување на еднократна парична помош за новороденче,

пред да отворам претресм јa молам г-ѓа Ирена Стерјовска Локвенец - претседател на Комисија за финансирање и буџет да го поднесе Извештајот по однос на овие точки. Повелете г-ѓо Ирена Стерјовска – Локвенец да го поднесете извештајот.

**ИРЕНА СТЕРЈОВСКА – ЛОКВЕНЕЦ:**

НаКомисија за финансирање и буџет на дневен ред беа ставени како предлог: Програма за доделување на еднократна парична помош за новороденче; и

- Правилник за доделување на еднократна парична помош за новороденче.

Во Програмата има одредени измени, кои што ги затекнале службите кои што треба да бидат корегирани, односно се однесува на тоа дека процедурата е веќе поедноставена, она што треба да го знаат нашите сограѓани, а тоа е дека за да аплицираат за да добијат надоместок за новороденче се што им е потребно е извод од матичната книга на родени, фотокопија од личната карта на еден од родителите кој што е со живеалиште на Општина Прилеп и фотокопија од трансакциска сметка. Сето тоа треба да го достават до Комисијата за општествени дејности и да биде во затворен коверт. Со Оваа Предлог-Програма е дека рокот на поднесување на барање на оваа парична помош за новороденче е 45 дена. Предлагаме до Советот едногласно да се усвојат овие две точки.

**ДЕЈАН ПРОДАНОСКИ:**

Ви благодарам. Отворам претрес по овие точки. Дали некој од членовите на Советот бара збор по овие точки? Повелете господине Мариноски.

**НИКОЛЧЕ МАРИНОСКИ:**

Кратко само едно мало појаснување би сакал да знам. Дали децата родени надвор од Прилеп на пример во Битола во „Плодност“ во „Систина“ ги опфаќа оваа одлука, а родителите се со живеалиште во Прилеп? Толку беше.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Бидејќи никој повеќе не се јавува за збор ги молам членовите на Советот, да се изјаснат.

Кој е "за" усвојување на Програма за доделување на еднократна парична помош за новороденче?

Кој е "против", кој е "воздржан"?

Сите членови на Советот гласаа „за“.

Констатирам декаПрограмата е едногласно усвоена.

Кој е "за" усвојување на Правилник за доделување на еднократна парична помош за новороденче?

Кој е "против", кој е "воздржан"?

Сите членови на Советот гласаа „за“.

Констатирам декаПравилникот е едногласно усвоена.

Со оглед ана тоа што точките на дневен ред се исцрпени, констатирам...

Ја завршивме седницавам, ај процедурално јавете се.

**МЕТОДИЈА КОСТОСКИ:**

За нешто што сите сме тука тангирани. Во врска со опомената пред тужба што пристигна до нас како советници од страна на Синдикатот на УПОЗ, време е да разговараме и за тоа, незнам зошто не го ставивте на дневен ред, да разговараме и да излеземе со заеднички став затоа што сите сме овде посочени како потенцијални предизвикувачи на кривично дело. Го разгледав документот и можам да кажам дека е ова човек да се чуди колку има непознавачи на законот што се поставени на првата линија на одбрана на работниците и на работничките права. Вака да ви кажам, ни законски, ни морално нема сила што ќе ме натера да гласам спротивно од моето мислење и убедување. Башка член 43 од Законот на ЕЛС е во наша одбрана, цитирам: „Права и должности на членовите на Советот – Членот на Советот не може да биде повикан на кривична одговорност или да биде притворен за искажано мислење или за гласање во Советот“. Така да оваа ваша опомена пред тужба за кривично гонење ќе ја сфатам само како притисок врз слободата и независноста на моето донесување на одлуки во име на народот. Да биде јасно мојот личен став и ставот на мојата политичка партија е за зголемување на минималецот, но не на една пасивна партиска администрација која што во работен ден, во работно време, масовно и организирано го напушти работното место. Ако ги работите работите редоследно прво како администрација да ни одговорите до каде е нашето барање за минус % на јануарската плата за сите што избегавте од работа? Воглавно не сме задоволни од работата на администрацијата и нивните резултати како на пример стражарот, само тој беше на работно место со што го оправдуваме и со онлајн спроведена анкета од која од 320 испитаници дури 300 т.е над 95 % се за да не се зголеми платата на ...

**ДЕЈАН ПРОДАНОСКИ:**

Ај ве молам ништо не е нарушено ова требаше да го кажете во дневниот ред и да предложите точка на дневен ред за она што ве тангира како прашање, што велите дека сите не тангира како прашање и ве молам сега да ја заокружиме дискусијата, поприлично исцрпна седница имавме и да ја завршиме.

**МЕТОДИЈА КОСТОСКИ:**

Па добро уште една реченица имам сега поентата да ја ... Важно е дека јас не дозволуам некој неосновано да ме обвинува.

**ДЕЈАН ПРОДАНОСКИ:**

Согласно Кривичниот законик секој има право на секого да му поднесе кривична пријава и да му каже дека ќе му се закани со кривична пријава, после има институции, кои што одлучуваат дали таа е основана или неоснована.

**МЕТОДИЈА КОСТОСКИ:**

Да, но како член на Совет заради искажано мислење или како ќе гласам?

**ДЕЈАН ПРОДАНОСКИ:**

Точно така за гласањето и мислењето сме амнестирани.

**МЕТОДИЈА КОСТОСКИ:**

Само уште една реченица да им порачам. Помина времето кога на работното место ве гледавме со кафенце и цигарче седнати по кафичи, па и онака цинично со насмека демек кој сум шо сум, ништо не ми можеш. Сега се жалат дека нешто не им е погодено. Само да им порачам со врски влеговте на работа, сега со врски ќе барате да излезете. Благодарам.

**ДЕЈАН ПРОДАНОСКИ:**

Ви благодарам. Констатирам дека седницата е завршена.

По исцрпувањето на дневниот ред, седницата заврши во 14,47 часот.

Број 09-569/1 ПРЕТСЕДАТЕЛ

24.02.2022 година на Советот на Општина Прилеп

П р и л е п Дејан Проданоски с.р.

СТЕНОГРАФ

Горица Чатлеска